《李允蹈以诗见诒走笔和之李号能诗诸贵人客也》
宋代·孙应时

四海夥人物，百年各驰驱。
持身付埃尘，扰扰竟何须。
临邛家四壁，洛北饭一孟。
白首颇光劳，不愧初心无。
男儿胸中奇，玉虹自呵嘘。
沧浪振幽洁，沆瀣餐云腴。
养性一无累，经世乃其余。
芙蓉为掌衣，秋兰为佩琚。
西游略昆仑，东征拂玄菟。
乘风羾天门，九阙请三呼。
太息治安策，中流资一壶。
河山洗祲氛，日月行天衢。
凌烟千载容，丹青为君铺。
请君辨此事，勿待余子俱。
我懒复无用，藜羹守故书。
敢云骊龙睡，妄意渊中珠。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。